Σε συνέντευξη που παραχώρησε στον ραδιοφωνικό σταθμό «Real», ο Μπ. Παπαδημητρίου δήλωσε ότι η ΝΔ επιθυμεί να βοηθήσει τις τράπεζες να ξεμπερδεύουν όσο πιο γρήγορα γίνεται με το πρόβλημα των κόκκινων δανείων και για τον λόγο αυτό θα χρησιμοποιήσουν μεγάλο μέρος από το «μαξιλάρι» των 37 δισεκατομμυρίων για κινήσουν την αγορά που διψάει για χρήματα. Τόνισε ότι ο Κυριάκος Μητσοτάκης θα πάει σε πιστοληπτική γραμμή στήριξης, όπως έχουν κάνει και οι υπόλοιπες χώρες που βγήκαν από μνημόνια.

«Αυτή τη στιγμή οι τράπεζες εποπτεύονται γενικώς από τη Φρανκφούρτη. Η εποπτεία λέει ότι τα κόκκινα δάνεια, τα οποία είναι το μεγάλο πρόβλημα των τραπεζών και τις εμποδίζει να κάνουν πιο καλά τη δουλειά τους θα απορροφηθούν το 2022-2023.

Εμείς αυτό που θέλουμε να κάνουμε είναι να απαλλαγούν πιο γρήγορα οι τράπεζες από αυτό το βάρος, χρησιμοποιώντας ένα μεγάλο κομμάτι από τα κεφάλαια που έχει δεσμεύσει ο Πρωθυπουργός σε αυτό το μαξιλάρι, 37 δις. ευρώ τη στιγμή που η οικονομία διψάει για χρήματα, έχουν κλειδωθεί σε ένα συρτάρι και πληρώνουμε τόκους για αυτό. Μεγαλύτερη βλακεία δεν έχει ξαναγίνει και δυστυχώς έγινε με την έγκριση της Ευρωπαϊκής Επιτροπής. Αυτός ήταν ένας από τους λόγους που φώναζα ότι είναι λανθασμένη αυτή η επιλογή.

Αυτό, όμως, θα αλλάξει. Ο Μητσοτάκης, εφόσον ο λαός του δώσει την εντολή, θα φύγει από αυτή τη λύση και θα πάει σε κάτι πολύ απλό, σαν και αυτό που έκαναν τα υπόλοιπα κράτη που βγήκαν από μνημόνια, θα πάμε σε μια πιστοληπτική γραμμή. Αυτό θα μας δώσει την ευκαιρία να πάρουμε τα χρήματα που μοιράζει ο Ντράγκι και που ευτυχώς αυτό θα συνεχιστεί. Αυτή ήταν μια μεγάλη ευκαιρία που χάσαμε το 2015 για αυτό η ελληνική οικονομία παρέμεινε κλειδωμένη την ώρα που οι άλλες πήγαιναν καλά. Γιατί να πάει καλά η Πορτογαλία, τι παραπάνω έχουν από μας;».

Ερωτηθείς για το αν η πιστοληπτική γραμμή σημαίνει επιβολή νέου μνημονίου, το αρνήθηκε και υποστήριξε ότι αυτό που θα κάνει η ΝΔ είναι να ακολουθήσει άλλη γραμμή σε σχέση με τον Τσίπρα που δεν καταλαβαίνει οικονομικά.

«Όχι, είναι αυτό που παίρνεις όταν είσαι σε μεταμνημονιακή κατάσταση. Διαλέχτηκε κάτι για την Ελλάδα, που φτιάχτηκε μόνο για εμάς. Το έφτιαξε ο κ. Τσίπρας, επειδή δεν καταλαβαίνει οικονομικά, επειδή δεν νιώθει πως λειτουργεί το σύστημα. Στα οικονομικά ακολουθούσε τη συνταγή του Μνημονίου».